28 Arbor

Est arbor quedam sterilis et maledicta, Matt. 21[:19], vidit Iesus *fici arborem* et maledixit ei. Aliqua est partim sterilis et partim fertilis. Et ideo pene addita, Matt. 3[:10]: *Iam securis ad radicem arborum posita est.* Hoc intelligitur de homine quia Matt. 7[:19]: *Omnis arbor, que non facit fructum bonum, excidetur*. Vbi nota nobilitatem nature quia arbor sterilitatem culpe que non facit fructum seueritatem iusticie quia excidetur, Luc. 13[:7]: *Succide illam, ut quid terram occupat?*

¶ Item est aliqua arbor simpliciter sterilis, set benedicta. Hoc dicitur de cruce, Gen. 18[:4]: Laventur *pedes* vestri, *et requiescite sub arbore*, etc. Et Luc. 19[:4], Zecheus *precurrens ascendit* super *arborem sicomorum.* Arbori autem comparatur homo et quod habeat os quasi radicem per quod sumitur alimentum suum. Secundum Augustinum, homo dicitur arbor euersa, habet nempe sanguinem quasi humorem, corpus quasi stipitem, brachia quasi ramos, linguam quasi folium, gestus quasi fores, operaciones quasi fructus. Marc. 8[:24]: *Video homines* quasi *arbores ambulantes*. Hec arbor si fructum non fecerit, producit siliquas carnalium desidericorum qui sunt cibus porcorum et immundorum /f. 9rb/ set si ramis virtutis tali arbori inseratur trahit arborem ad misericordiam suam, et facit arborem fructificare ad leticiam Dei et hominum, Luc. 15[:10]: *Gaudium erit angelis super vno peccatore penitentiam agente.*

¶ Vnde et hic notandum est quod arborum quedam faciunt fructum quedam non. Set faciencium fructum quedam faciunt malum ut arbores Sodome. Quedam fructum bonum set interruptum quia aliquo anno vacant; alie faciunt bonum et continuum. Sic et hominum quidam nihil faciunt, ut ociosi, Matt. 20[:6]: *Quid hic statis tota die ociosi?* Quidam faciunt fructum set malum, Matt. 7[:19]: *Omnis arbor, que non facit fructum bonum, excidetur*. Alii faciunt fructus set interrupter utpote recidiuantes *qui ad tempus credunt et in tempore* [*temptacionis*] *recedunt*, Luc. [8:13]. Alii faciunt fructum bonum et continuum.

Set heu quia sunt quedam *autumpnales* steriles et infructuose de quibus dicitur in canonem Jude [1:12]. Sunt alique arbores elate in statura set sine fructu in pastura de quibus Dan. 4[:7]: *Videbam, et ecce arbor in medio terre, et altitudo eius* [*nimia*]. Elatus paruipendens Deum, set *in medio terre,* qui eum circumdat terra ex omni parte, id est, terrena affeccio *altitudo eius nimia* propter superbiam de qua in Ps. [73:23]: *Superbia eorum ascendit semper*. Proceritas eius contingens celum, [Dan. 4:8]. Quo ad appetitum honorum quia sic clericus uult esse sacerdos. Si sacerdos uult esse rector. Si rector uult prebendari. Et sic ascendendo vsque ad episcopatum, aspectus eius vsque ad terminos terre. Quia vndique habet exploratores qui sibi denuncient de lucratiuis folia ouis pulcherima, quia verba habet ornata et fructus eius nimius, scilicet, temporalis. Quia spiritualis fructus non potest esse nimius sic enim, *Videbam in visione capitis mei*, [Dan. 4:10]. Hec dicit propter aliquos qui non vident visione propria, set visione consiliariorum suorum. Certe monstrum est quando visio que deberet esse in capite est in pede uel in manu. Talis est diues cuius visio est in manu, set vide quid dicit Christus, [Matt. 18:8]: *Si manus* et *pes tuus scandalizat te, proice eum*, etc. Et iterum [Matt. 6:3]: *Nesciat sinistra tua quid faciat dextera.* Hoc est si quis suadet bibi crudelia uel que sunt contra Deum. Non credas quod te diligat qui non diligit Deum uel qui sit tibi fidelis qui Deo est infidelis.

¶ Exemplum de Constantino magno qui ammonit a se quo infideles Deo fore comparit, de quo vide in historiis, sic et tu. Et nota hic quod non dicit Nesciat dextra quid faciat sinistra, etc., quia bonus consiliarius bene poterit scire que te concernunt. Set quid sequitur in predicta auctoritate cum talis sit in plena prosperitate Deus precipit precidere arborem. Bernardus exponens illud Eccle. [11:3]: *Si ceciderit lignum* siue *ad austrum* siue *ad aquilonem,* *ibi erit.* Vbi inquid, Te inuenerit Deus ibi te iudicabit. Ideo videat arbor quo casura fit antequam cadat. Quia postquam ceciderit non adiciet ut resurgat neque ut se vertat. Si igitur vis scire qua parte casura sit arbor, ramos attende quia vbi maior pars ramorum ibi casura est.

¶ Rami nostri, desideria nostra, sunt que ad austrum extenduntur si spiritualia sunt, set ad aquilonem si carnalia sunt. Hec ille Bernardus. Et certe cum talis preciditur, remanent miseri, qui sub alis eius militabant. Nota igitur quod sicut arborem commendant quatuor: filiorum viriditas, frondium densitas, florum venustas, fructum vbertas, sic hominem commendauit tria: vite sanctitas, doctrine veritas, fame claritas.